Document ID: 32001R1934

Ir-Regolament tal-Kummissjoni (KE) Nru 1934/2001
ta’ l-1 ta’ Ottubru 2001
li jemenda r-Regolament (KE) Nru 296/96 dwar l-informazzjoni li trid tintbagħat mill-Istati Membri u l-prenotament ta’ kull xahar tan-nefqa ffinanzjata mit-Taqsima Garanziji tal-Fond Agrikolu Ewropew dwar Gwida u Garanzija (FAEGG).
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxil-Komunità Ewropea,
Wara li kkunsidrat ir-Regolament tal-Kunsill (KE) Nru 1258/1999 tas-17 ta’ Mejju 1999 dwar il-finanzjament tal-politika agrikola komuni [1], u b’mod partikolari l-Artikolu 5(3) u l-Artikolu 7(5) tiegħu,
Billi:
(1) L-Artikolu 37(1) tar-Regolament tal-Kummissjoni (KE) Nru 1750/1999 tat-23 ta' Lulju 1999 li jistabbilixxi regoli ddettaljati sabiex jiġi applikat ir-Regolament tal-Kunsill (KE) Nru 1257/1999 dwar l-appoġġ għall-iżvilupp rurali mill-Fond Agrikolu Ewropew dwar Gwida u Garanziji (FAEGG) [2], kif l-aħħar emendat bir-Regolament (KE) Nru 1763/2001 [3], jipprovdi illi l-Istati Membri għandhom jibagħtu lill-Kummissjoni, mhux aktar tard mit-30 Settembru ta’ kull sena, għal kull dokument ta’ programmazzjoni ta’ żvilupp rurali, dikjarazzjoni tan-nefqa miġrura fis-sena finanzjarja korrenti u tan-nefqa li trid tiġi sborżata sa l-aħħar ta’ din is-sena kif ukoll dwar it-tbassir tan-nefqa emendata għas-snin finanzjarji ta’ wara sat-tmiem taż-żmien tal-programmazzjoni fil-kwistjoni. Id-dokumenti meħtieġa jipprovdu lill-Kummissjoni bit-tagħrif essenzjali dwar l-evoluzzjoni tan-nefqa għall-iżvilupp rurali kemm għas-sena finanzjarja fil-kwistjoni u kemm għas-snin futuri li jistgħu jitqiesu sabiex jiġu stabbiliti l-avvanzi li jridu jitħallsu u dwar it-tħejjija ta’ l-estimi finanzjarji. L-Artikolu 37(2) tar-Regolament (KE) Nru 1750/1999 għalhekk jipprovdi illi, fejn id-dokumenti referiti fl-Artikolu 37(1) ma jkunux kompletati għal kollox jew ma jkunx intlaħaq il-limitu taż-żmien, il-Kummissjoni għandha tnaqqas l-avvanzi mad-dħul tagħhom fil-kontijiet tan-nefqa agrikola fuq bażi temporanja u rata uniformi. Sabiex tiġi implimentata din id-dispożizzjoni, huwa approprjat illi l-effetti finanzjarji jiġu limitati għas-sena finanzjarja interessata bid-dikjarazzjoni tan-nefqa u li tiġi pprovduta s-sospensjoni ta’ l-avvanzi għax-xahar ta’ Settembru biss. L-Artikolu 4(6) tar-Regolament tal-Kummissjoni (KE) Nru 296/96 [4], kif l-aħħar emendat bir-Regolament (KE) Nru 1577/2001 [5], għandu għalhekk jiġi emendat.
(2) L-Artikolu 3(6) tar-Regolament (KE) Nru 296/96 jiddefinixxi d-dokumenti li jridu jiġu trażmessi, sa l-20 jum ta’ kull xahar, lill-Kummissjoni sabiex jiġi permess il-prenotazzjoni dwar l-estimi finanzjarji Komunitarji tan-nefqa effettwata matul ix-xahar ta’ qabel. Huwa approprjat illi dan id-dokument għandu jinkludi l-kontijiet li jkunu jagħtu xiehda tan-nefqa li għandha x'taqsam mal-magazzinaġġ pubbliku referita fl-Artikolu 4(1) tar-Regolament tal-Kunsill (KEE) Nru 1883/78 [6], kif l-aħħar emendat bir-Regolament (KE) Nru 1259/96 [7].
(3) Il-miżuri pprovduti f'dan ir-Regolament huma skond l-opinjoni tal-Kumitat tal-Fond,
ADOTTAT DAN IR-REGOLAMENT:
L- Artikolu 1
Ir-Regolament (KE) Nru 296/96 huwa hawnhekk emendat kif ġej:
(a) Fl-Artikolu 3, jiġi miżjud il-punt (d) li ġej:
"(d) il-kontijiet li jagħtu xiehda tan-nefqa li għandha x'taqsam mal-magazzinaġġ pubbliku referit fl-Artikolu 4(1) tar-Regolamenti (KEE) Nru 1883/78."
(b) L-Artikolu 4 (6) jiġi mibdul b'dan li ġej:
"6. Fejn id-dokumenti referiti fl-Artikolu 37(1) tar-Regolament tal-Kummissjoni (KE) Nru 1750/1999 [8] ma jiġux irċevuti sat-30 ta’ Settembru ta’ kull sena, il-Kummissjoni tista’, wara li tinnotifika lill-Istat Membru interessat, tissospendi l-ħlas ta’ l-avvanz li għandu x’jaqsam man-nefqa magħmula skond dan ir-Regolament.
Fejn dawn id-dokumenti jiġu rċevuti mill-1 sal-15 ta’ Ottubru, il-ħlas ta’ l-avvanz li għandu x'jaqsam man-nefqa miġrura skond ir-Regolament (KE) Nru 1750/1999 għax-xahar ta’ Settembru jista’ jiġi ddiferit bl-istess numru ta’ jiem bħal dak li fih id-dokumenti jkunu waslu tard.
Fejn dawn id-dokumenti jiġu rċevuti wara l-15 ta’ Ottubru, il-ħlas ta’ l-avvanzi li għandhom x'jaqsmu man-nefqa miġrura skond ir-Regolament (KE) Nru 1750/1999 għax-xahar ta’ Settembru għandu jiġi sospiż sa l-avvanz li għandu x'jaqsam man-nefqa tax-xahar ta’ Ottubru."
L- Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika b’effett mill-1 ta’ Ottubru 2001.
Dan ir-Regolament għandu jkun jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-1 ta’ Ottubru 2001.

Labels: 12
2
15